**PR 05/2017**

**5. srpnja 2017.**

**Priopćenje za medije: EASO-ovo Godišnje izvješće o situaciji azila u EU-u i najnoviji podatci**

***Danas je Europski potporni ured za azil (EASO) objavio svoje godišnje referentno izvješće: Godišnje izvješće o situaciji azila u Europskoj uniji za 2016. U izvješću se nastoji sveobuhvatno prikazati situacija azila u zemljama EU+ (države članice EU-a plus Norveška, Švicarska, Island i Lihtenštajn), ispituju se zahtjevi za međunarodnu zaštitu u EU-u, analiziraju podatci o zahtjevima i odlukama, trendovi u azilu, uključujući ključne izazove i odgovore tijekom godine, glavne institucionalne i pravne događaje, te se iznosi pregled praktičnog funkcioniranja zajedničkoga europskog sustava azila (CEAS).***

\*\*

U zemljama EU+ u 2016. podneseno je gotovo je 1,3 milijuna zahtjeva za međunarodnu zaštitu. To je smanjenje od 7 % u odnosu na 2015. kada je podneseno oko 1,4 milijuna zahtjeva. Međutim, zbog značajnog porasta broja zahtjeva za azil tijekom protekle dvije godine povećao se broj prvostupanjskih odluka: u 2016. u zemljama EU+ doneseno je približno 1,15 milijuna prvostupanjskih odluka, što je porast od 84 % u odnosu na 2015. Slično tomu, tijekom 2016. broj drugostupanjskih odluka povećao se 21% u usporedbi s 2015. Ukupna stopa priznavanja iznosila je 61 % za prvostupanjske odluke, što je više nego prethodne godine.

Najveći broj zabilježenih zahtjeva za azil podnijeli su građani Sirije, Afganistana, Iraka, Pakistana i Nigerije. Glavne zemlje prihvata bile su Njemačka, Italija, Francuska, Grčka i Austrija. Broj podnositelja zahtjeva koji čekaju konačnu odluku o svojem zahtjevu bio je veći za 7 % u odnosu na 2015., zbog čega se nastavio pritisak na sustave azila i prihvata zemalja EU+.

Kriza u Siriji i dalje je ključni čimbenik u broju podnesenih zahtjeva za međunarodnu zaštitu u zemljama EU+. Najveći broj zabilježenih zahtjeva podnijeli su građani Sirije, čiji su zahtjevi činili 26 % svih zahtjeva u zemljama EU+.

U 2016. zahtjev za međunarodnu zaštitu u zemljama EU+ podnijelo je više od 65 000 maloljetnika bez pratnje, što je smanjenje od 37 % u odnosu na prethodnu godinu. Državljani Afganistana podnijeli su 37 % svih zahtjeva maloljetnika bez pratnje u zemljama EU+.

**Najnoviji podatci** za prve mjesece 2017. pokazuju daljnje smanjenje broja podnesenih zahtjeva za međunarodnu zaštitu u usporedbi s mjesečnim podatcima zabilježenim u 2016., 2015. i u drugoj polovini 2014. Međutim, u prvim mjesecima 2017. brojke su ipak bile veće od onih u prvoj polovini 2014. Sirija je ostala glavna zemlja podrijetla podnositelja zahtjeva zabilježenih u zemljama EU+ između siječnja i svibnja 2017. No u tom su razdoblju državljani Sirije činili samo 13 % svih podnositelja zahtjeva u zemljama EU+, što je znatna promjena u usporedbi s proteklom godinom kada su, u prosjeku, jedan od četiri zahtjeva podnosili državljani Sirije. U prva četiri mjeseca 2017. uz Siriju tri su druge zemlje podrijetla – Afganistan, Nigerija i Irak – činile oko jednu trećinu svih zahtjeva u zemljama EU+. Državljani Afganistana još su imali najveći udio u broju prijavljenih maloljetnika bez pratnje. Krajem svibnja u više od 595 000 predmeta čekala se prvostupanjska odluka, a 59 % predmeta bilo je u postupku rješavanja dulje od šest mjeseci.

*Ako trebate dodatne informacije o EASO-u pošaljite e-poruku g. Jean-Pierreu Schembriju na:* *jean-pierre.schembri@easo.europa.eu* *(pratite nas uživo na Twitteru* [*@EASO*](https://twitter.com/EASO)*)*